*****

ΚΑΝΟΝΙΣΜΟΣ (ΕΟΚ) αριθ. 2939/84 ΤΗΣ ΕΠΙΤΡΟΠΗΣ

της 19ης Οκτωβρίου 1984

που τροποποιεί τον κανονισμό (ΕΟΚ) αριθ. 2395/84 για τη μείωση της τιμής αγοράς των οίνων που αναφέρεται στο άρθρο 14β του κανονισμού (ΕΟΚ) αριθ. 337/79 για την περίοδο εμπορίας 1984/85

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία με τον κανονισμό (ΕΟΚ) αριθ. 1208/84 (2), και ιδίως το άρθρο 14β,

Εκτιμώντας:

ότι ο κανονισμός (ΕΟΚ) αριθ. 2395/84 της Επιτροπής (3) καθορίζει τα όρια των κεκτημένων αλκοολικών τίτλων που πρέπει να ληφθούν υπόψη για τον υπολογισμό της τιμής του οίνου που παραδίδεται κατά τη διάρκεια της περιόδου 1984/85 σε μία από τις αποστάξεις που αναφέρονται στο άρθρο 11, στο άρθρο 15 ή στο άρθρο 41 του κανονισμού (ΕΟΚ) αριθ. 337/79, στην περίπτωση που ο παραγωγός αυτού του οίνου έχει προβεί στη αύξηση του αλκοολικού τίτλου με προσθήκη σακχαρόζης ή συμπυκνωμένου γλεύκους σταφυλών για το οποίο χορηγήθηκε η ενίσχυση που προβλέπεται στο άρθρο 14 του τελευταίου αυτού κανονισμού· ότι, ως εκ τούτου, ενδείκνυται να ληφθούν υπόψη τα ίδια όρια κεκτημένων αλκοολικών τίτλων για τον υπολογισμό της ενίσχυσης του προϊόντος που προκύπτει από την απόσταξη, καθώς και της ποσότητας αλκοόλης που μπορεί να αναληφθεί από τον οργανισμό παρέμβασης στο πλαίσιο της απόσταξη που αναφέρεται στο άρθρο 41 του κανονισμού (ΕΟΚ) αριθ. 337/79·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 2395/84 τροποποιείται ως εξής:

1. Στην παράγραφο 1, προστίθενται τα ακόλουθα εδάφια:

«Η ενίσχυση που πρέπει να καταβληθεί στον οινοποιό, για τα προϊόντα τα οποία αποστάζονται με μία από τις μεθόδους απόσταξης που αναφέρονται στο πρώτο εδάφιο, υπολογίζεται βάσει του αλκοολικού τίτλου του προϊόντος που προκύπτει από την απόσταξη, μειωμένου κατά κλάσμα που αντιστοιχεί στη διαφορά μεταξύ του κεκτημένου αλκοολικού τίτλου του παραδοθέντος οίνου και των ορίων που αναφέρονται στο πρώτο εδάφιο.

Η μέγιστη ποσότητα προϊόντος που μπορεί να αναληφθεί από τον οργανισμό παρέμβασης, σύμφωνα με τις διατάξεις του άρθρου 41 του κανονισμού (ΕΟΚ) αριθ. 337/79, λαμβάνεται πολλαπλασιάζοντας τη συνολική ποσότητα παραδοθέντος οίνου με το όριο του αλκοολικού τίτλου που αναφέρεται στο πρώτο εδάφιο και διαιρώντας το αποτέλεσμα του πολλαπλασιασμού με τον αλκοολικό τίτλο του παραδοθέντος προϊόντος.»

2. Η παράγραφος 2 αντικαθίσταται από το ακόλουθο κείμενο:

2. Ωστόσο, ο αλκοολικός τίτλος που λαμβάνεται υπόψη, για τους υπολογισμούς που αναφέρονται στην παράγραφο 1, είναι ο πραγματικός κεκτημένος αλκοολικός τίτλος των οίνων που παραδίδονται στην απόσταξη από τους παραγωγούς που προσκομίζουν στις αρμόδιες αρχές των κρατών μελών την απόδειξη ότι, στη διάρκεια της περιόδου κατά την οποία πραγματοποιήθηκε η επεξεργασία του οίνου που παραδόθηκε στην απόσταξη, δεν προέβησαν για κανένα μέρος της παραγωγής τους, σε αύξηση του αλκοολικού τίτλου

- ούτε με την προσθήκη συμπυκνωμένου γλεύκους σταφυλών ή διορθωμένου συμπυκνωμένου γλεύκους σταφυλών για το οποίο χορηγήθηκε η ενίσχυση που αναφέρεται στο άρθρο 14 του κανονισμού (ΕΟΚ) αριθ. 337/79,

- ούτε με την προσθήκη σακχαρόζης.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Οκτωβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 115 της 1. 5. 1984, σ. 77.

(3) ΕΕ αριθ. L 224 της 21. 8. 1984, σ. 12.